Masete komedie
Puh! 
Dette er slitsomt. 
Reese Witherspoon med munndiaré og yppige Sofia Vergara i en støyende farse. 
Ligg unna. 

Regi: 
Anne Fletcher. 
Med: 
Reese Witherspoon, Sofia Vergara, Michael Mosley, John Carroll Lynch. 
USA 2015. 
1 time 27 minutter. 
Aldersgrense: 11 år. 
Egnethet: 
Ungdom / Voksen. 

"Hot pursuit" er et tappert, men masete forsøk på å underholde ved hjelp av et slags kvinnelig Helan og Halvan-par: 
Vergara spiller den veldreide og høyvokste enken til en narkobaron mens Witherspoon levendegjør en liten, klumsete og ekstremt regelstyrt politikvinne. 

Sistnevnte får i oppdrag å transportere førstnevnte til en rettssal der hun skal vitne. 
Men rivaliserende narkotikabander og korrupte politietterforskere roter det kraftig til for damene langs veien. 
Dermed blir de begge etterlyst i nyhetsmediene, hvilket gjør at resten av filmen fylles med forfølgelsesscener. 

Storyen er komplett uinteressant og uspennende. 
I stedet satser regissør Anne Fletcher på å more oss med personkarikering, situasjons— og kleskomikk samt replikker som slynges ut i et voldsomt tempo. 
Det lykkes hun bare måtelig med. 

Hyl og skrik og skrål 

Witherspoons politifigur, Cooper, er prototypen på den pliktoppfyllende kvinnen som kollegaene ler av fordi hun virker så naiv og dum. 
Hun er også vettskremt av alt som minner om sex, i motsetning til Vergaras sensuelle skikkelse som svinser rundt i et hylster av en kjole mens hun drasser på en koffert full av høyhælte sko (pyntet med smuglerdiamanter?). 
Regissøren tar noen svinger innom lesbiske assosiasjoner før hun finner et mannfolk til Cooper. 

Sånn går no dagan, med hyl og skrik og skrål etter hvert som de forfulgte kvinnene forsøker å berge seg ut av penible og halvfarlige situasjoner. 

Jeg har stor sans for kvinner som komikere. 
Men da burde de fått et langt bedre manus enn dette. 
